บริษัท อีโนเว รับเบอร์ จำกัด (มหาชน) (“บริษัทฯ”) จัดตั้งเมื่อวันที่ 15 ธันวาคม 2512
โดยเป็นการร่วมทุนระหว่างผู้ถือหุ้นกลุ่มลี้อิสสระนุกูลกับบริษัท อีโนเว รับเบอร์ จำกัด ประเทศญี่ปุ่น
ซึ่งเป็นหนึ่งในผู้นำด้านเทคโนโลยีและการผลิตผลิตภัณฑ์ยางของประเทศญี่ปุ่น ปัจจุบันบริษัทฯ
มีทุนจดทะเบียน 200 ล้านบาท ดำเนินธุรกิจผลิตและจำหน่ายผลิตภัณฑ์ยาง ประกอบด้วย
ชิ้นส่วนยางอุตสาหกรรมซึ่งใช้ในอุตสาหกรรมยานยนต์และอุตสาหกรรมอื่นๆ,
ยอกนอก-ยางในรถจักรยานยนต์, และวงล้อรถจักรยานยนต์ ภายใต้เครื่องหมายการค้า “IRC”
โดยมีลูกค้าในอุตสาหกรรมยานยนต์เป็นลูกค้าหลัก
และเนื่องจากสภาพตลาดมีความต้องการในผลิตภัณฑ์ที่ค่อนข้างหลากหลาย บริษัทฯ
จึงได้จัดตั้งบริษัทย่อย คือ บริษัท ไออาร์ซี (เอซีย) รีเสิร์ช จำกัด
เพื่อสนับสนุนงานด้านการวิจัยและพัฒนาผลิตภัณฑ์ของบริษัท และ บริษัท คินโนะ โฮชิ เอ็นจิเนียริ่ง
จำกัด เพื่อสนับสนุนงานสร้างแม่พิมพ์เพื่อใช้ในการกระบวนการผลิต
ซึ่งองค์ประกอบนี้ถือเป็นข้อได้เปรียบทางการแข่งขันของบริษัทฯ

ณ สิ้นปีบัญชี 30 กันยายน 2550 บริษัทฯ มีกำไรสุทธิเพิ่มขึ้น 120.46 ล้านบาทหรือร้อยละ 69.94
ราคาวัตถุดิบหลักอย่างยางธรรมชาติและยางสังเคราะห์ปรับตัวลดลงและอยู่ในระดับทรงตัวมากกว่าปี
2549 อย่างไรก็ดีบริษัทฯ
ได้ใช้ความพยายามเป็นอย่างยิ่งในการบริหารต้นทุนการผลิตและค่าใช้จ่ายต่างๆ
ใช้การวิจัยและพัฒนาเข้ามาช่วยพัฒนาต้นทุนให้คุ้มค่าและมีประสิทธิผลที่สุด
ตลอดจนผลักดันการขายในตลาดส่งออกให้เพิ่มมากขึ้น
โดยให้ความสำคัญกับการเพิ่มมูลค่าของสินค้าด้วยการออกแบบวิจัยสินค้าที่ใช้เทคโนโลยีชั้นสูงในการผลิต
ผลจากการดำเนินการดังกล่าวทำให้ยอดขายสุทธิเพิ่มขึ้นจากปีก่อน 369.98 ล้านบาทหรือร้อยละ
8.20 ต้นทุนขายต่อยอดขายลดลงร้อยละ 2.62 ค่าใช้จ่ายในการขายและบริหารบริษัทฯ
ยังคงบริหารได้ในเกณฑ์ที่ดีลดลงร้อยละ 1.60 ที่สำคัญบริษัทฯ
ยังคงรักษาวินัยทางการเงินอย่างเข็มงวด ดังจะเห็นได้จากภาระหนี้สินทางการเงินของบริษัทฯ
ลดลงอย่างมีสาระสำคัญร้อยละ 30.20 เนื่องจากบริษัทฯ
มีนโยบายจะใช้เงินสดหมุนเวียนภายในมาลงทุนเป็นหลัก บริษัทฯ จึงได้ทยอยคืนเงินกู้มาโดยตลอด
เป็นผลให้อัตราส่วนหนี้สินต่อทุน (D/E Ratio) อยู่ในระดับต่ำ
ในส่วนของภาษีเงินได้นิติบุคคลเพิ่มขึ้น 144.65% เนื่องจากบริษัทฯ มีรายได้เพิ่มขึ้น,
อัตราภาษีเพิ่มขึ้นจากร้อยละ25 มาเป็นร้อยละ 30
และสิทธิประโยชน์ทางภาษีบางส่วนครบอายุตามสิทธิ

ภารกิจที่สำคัญนอกเหนือจากการพัฒนาธุรกิจให้เติบโตแล้ว บริษัทฯ
ยังให้ความสำคัญกับการพัฒนาสังคมและสิ่งแวดล้อม โดยบริษัทฯ
ได้มีส่วนร่วมในการสนับสนุนชุมชนและสังคมในกิจกรรมต่างๆ อาทิ
การสนับสนุนเงินทุนการศึกษาให้กับนักเรียนที่ขาดทุนทรัพย์ รณรงค์โครงการขับขี่ปลอดภัย
“โครงการเปิดไฟใส่หมวก” “โครงการ IRC ride for life”
ซึ่งจัดเป็นประจำทุกปีเพื่อส่งเสริมให้ผู้ขับขี่รถจักรยานยนต์
รู้จักการขับขี่อย่างถูกต้องตามกฎจราจรและมีความปลอดภัยบนท้องถนน และหลังจากบริษัทฯ
ได้รับรางวัลองค์กรที่ดำเนินการอนุรักษ์พลังงานดีเด่น (Energy Awards) จากกระทรวงพลังงาน
บริษัทฯ ยังคงดำเนินการด้านสิ่งแวดล้อมอย่างต่อเนื่อง
จนได้รับการรับรองมาตรฐานระบบการจัดการสิ่งแวดล้อม ISO 14001 ในปีที่ผ่านมา

สำหรับปี 2550 บริษัทฯ ได้ปฏิบัติตามข้อกำหนดของกฎหมาย
ข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.)
และตลาดหลักทรัพย์แห่งประเทศไทย และได้พยายามปรับปรุงการดำเนินงานในด้านต่างๆ
อย่างต่อเนื่องตามหลักการกำกับดูแลกิจการที่ดีสำหรับบริษัทจดทะเบียน ปี 2549 อาทิ
ปรับปรุงคุณภาพการประชุมผู้ถือหุ้นประจำปี 2550 ซึ่งทำให้บริษัทฯ
ได้รับการประเมินจากสำนักงานคณะกรรมการกำกับหลักทรัพย์และตลาดหลักทรัพย์ร่วมกับสมาคมส่งเสริมผู้ลงทุนไทยและสมาคมบริษัทจดทะเบียน
ประเมินว่าคุณภาพในการประชุมผู้ถือหุ้นของบริษัทฯ อยู่ในระดับดี, ในเดือนเมษายน 2550
คณะกรรมการบริษัทเห็นชอบให้มีการรายงานความขัดแย้งทางผลประโยชน์เป็นประจำทุกปี
เพื่อให้สอดคล้องกับนโยบายการกำกับดูแลกิจการของบริษัทฯ,
จัดให้มีกิจกรรมนักลงทุนสัมพันธ์เพื่อเป็นช่องทางในการติดต่อสื่อสารโดยตรงกับผู้ถือหุ้นและผู้ที่สนใจอย่างต่อเนื่อง,
คณะกรรมการกำหนดให้มีนิยาม”กรรมการอิสระ” และการประเมินตนเองของคณะกรรมการทั้งคณะ
เป็นต้น